Imtella' Novembru 8, 2021 - Aġġornata 8 Ta' Novembru, 2021 6:35pm Il-Gvern għaddej b'diskussjonijiet biex jattira iktar banek barranin sabiex jindirizza l-isfidi li qed jiffaċċjaw in-negozjanti u l-investituri barranin meta jiġu biex jiftħu kontijiet bankarji f'Malta. Dan intqal mill-Ministru Silvio Schembri meta kien qed jiddiskuti l-ekonomija mad-deputat Nazzjonalista Kristy Debono waqt il-programm Xtra tal-lejla, bi preżentazzjoni ta' Saviour Balzan. Huwa sejjaħ bħala dritt il-ftuħ ta' kont bankarju u jekk jirrifjutaw li jagħmlu dan ikunu qegħdin jiksru direttiva Ewropea. Qal li s-soluzzjoni hi li jkollna aktar banek f'pajjiżna b'mod partikolari fejn jidħlu l-corporate banks. Qal li l-Gvern jista' jkun aktar parteċipi f'din is-soluzzjoni u ħabbar li jinsabu għaddejjin diskussjonijiet ma' banek oħrajn internazzjonali sabiex jiftħu f'Malta għan-negozju u investituri barranin.